**PROGRAM PREVENTIVNIH SISTEMATSKIH PREGLEDA**

**HRVATSKIH BRANITELJA IZ DOMOVINSKOG RATA**

**ZA 2024. GODINU**

**Zagreb, siječanj 2024.**

**SADRŽAJ**

1. **UVOD…………………………………………………………………….…...str. 3**
2. **PRAVNI I STRATEGIJSKI TEMELJI PROGRAMA PREVENTIVNIH SISTEMATSKIH PREGLEDA………………………………………….….str. 4**
3. **POKAZATELJI ZDRAVSTVENOG STANJA HRVATSKIH BRANITELJA IZ DOMOVINSKOG RATA ZA 2022. GODINU........................................str. 5**
4. **DOSADAŠNJA ISKUSTVA I SUDIONICI U PROVEDBI PROGRAMA PREVENTIVNIH SISTEMATSKIH PREGLEDA ……..………..……...str. 11**
5. **IZVJEŠĆE HRVATSKOG ZAVODA ZA JAVNO ZDRAVSTVO O REZULTATIMA PROVEDBE PROGRAMA I PREPORUKE ZA DALJNJE DJELOVANJE……………………………………………………….…..…str. 12**
6. **PROVEDBA PROGRAMA PREVENTIVNIH SISTEMATSKIH PREGLEDA HRVATSKIH BRANITELJA IZ DOMOVINSKOG RATA ZA 2024. GODINU …………………………………………………..................str. 19**
7. **ANALIZA DOBIVENIH REZULTATA, SURADNJA MINISTARSTVA HRVATSKIH BRANITELJA, MINISTARSTVA ZDRAVSTVA I HRVATSKOG ZAVODA ZA JAVNO ZDRAVSTVO…………...….......str. 22**
8. **ZAKLJUČAK…………………………………………………………..…...str. 23**

**1. UVOD**

Uvažavajući dugotrajne i teške posljedice proizašle iz ratnih iskustava i stradanja hrvatski branitelji i stradalnici iz Domovinskog rata u Republici Hrvatskoj prepoznati su kao ranjiva skupina koja zaslužuje posebnu pozornost.

Hrvatski branitelji i stradalnici Domovinskog rata prepoznati su u najvišem pravnom aktu države, Ustavu Republike Hrvatske, u kojem se navodi da se zaštiti hrvatskih branitelja, hrvatskih ratnih vojnih invalida, udovica, roditelja i djece poginulih hrvatskih branitelja posvećuje posebna pažnja.

Posljedice proživljenih traumatskih događaja iz Domovinskog rata i danas su vidljive te braniteljska populacija, posebno u području zdravlja, predstavlja ranjivu skupinu. Ministarstvo hrvatskih branitelja stoga kontinuirano ulaže velike napore kako bi kvaliteta života hrvatskih branitelja i stradalnika iz Domovinskog rata bila što bolja, nastojeći im osigurati bolju dostupnost i bolju kvalitetu zdravstvenih usluga.

Promjenama u dobnoj strukturi populacije hrvatskih branitelja, koje se očituju rastom udjela starijih osoba, raste broj zdravstvenih problema, kao i potreba za korištenjem zdravstvenih usluga.

Uz neizbježne promjene u dobnoj strukturi te s njima povezan rast smrtnosti i pobola te smanjenje funkcionalnih sposobnosti, u populaciji hrvatskih branitelja značajan je i broj osoba niže kronološke dobi s invaliditetom, manjom funkcionalnom sposobnošću, komorbiditetom i drugim nepovoljnim zdravstvenim stanjima te s njima povezanom većom potrebom za korištenjem zdravstvenih i socijalnih usluga.

Cilj je mjerama usmjerenim na zaštitu zdravlja smanjiti pobol i smrtnost u nižim dobnim skupinama, a povećati očekivano trajanje i kvalitetu života hrvatskih branitelja iz Domovinskog rata.

U suradnji s Hrvatskim zavodom za javno zdravstvo osigurano je sustavno praćenje pokazatelja zdravstvenog stanja i korištenja zdravstvene zaštite hrvatskih branitelja koji su ključni za ocjenu zdravstvenog stanja ove populacije te predstavljaju temelj za kreiranje, provedbu i evaluaciju zdravstvenih programa.

Provedbi Programa preventivnih sistematskih pregleda hrvatskih branitelja pristupilo se prateći vodeće uzroke smrti i pobola u populaciji hrvatskih branitelja, sa zadaćom da se smanji broj prijevremenih smrti i onesposobljenosti od kardiovaskularnih i drugih kroničnih nezaraznih i onkoloških bolesti, a poveća mogućnost izlječenja, produži očekivano trajanje i kvaliteta života.

Uz organizaciju preventivnih sistematskih pregleda koji su usmjereni ranom otkrivanju bolesti i prepoznavanju osoba s povišenim rizikom za razvoj određenih bolesti, kako bi se pravodobnom intervencijom spriječio razvoj manifestne bolesti, kao posebne mjere primarne prevencije provodit će se i aktivnosti promicanja zdravlja s ciljem isticanja pozitivnih potencijala i sposobnosti pojedinca i zajednice nad čimbenicima koji uvjetuju zdravlje (determinantama zdravlja).

**2. PRAVNI I STRATEGIJSKI TEMELJI PROGRAMA PREVENTIVNIH SISTEMATSKIH PREGLEDA**

Člankom 58. Ustava Republike Hrvatske propisano je da država posebnu skrb posvećuje zaštiti hrvatskih branitelja, hrvatskih ratnih vojnih invalida, udovica, roditelja i djece poginulih hrvatskih branitelja.

Zakonom o hrvatskim braniteljima iz Domovinskog rata i članovima njihovih obitelji (Narodne novine, broj [121/17](https://www.zakon.hr/cms.htm?id=40895), [98/19](https://www.zakon.hr/cms.htm?id=40893), [84/21](https://www.zakon.hr/cms.htm?id=49507), 156/23, ), člankom 25. stavkom 2. definirano je pravo na preventivni sistematski pregled za pripadnike braniteljsko stradalničke populacije iz Domovinskog rata, a člankom 169. propisano je da Ministarstvo hrvatskih branitelja provodi programe i projekte radi očuvanja i zaštite digniteta hrvatskih branitelja iz Domovinskog rata i članova njihovih obitelji te prevladavanja i ublažavanja posljedica Domovinskog rata.

Zakon o zdravstvenoj zaštiti (Narodne novine, broj 100/18, 125/19, 147/20, 119/22, 156/22 i 33/23) također nudi ideje unaprjeđenja određenih zdravstvenih usluga namijenjenih braniteljskoj i stradalničkoj populaciji.

Programom Vlade Republike Hrvatske 2020. – 2024. unutar programskog područja 5. „Globalna prepoznatljivost - Ponosna, sigurna i utjecajna Hrvatska“, cilja 5.1. „Učvršćivanje suvereniteta i njegovanje vrijednosti - Branitelji kao čvrst oslonac domovinske Hrvatske“ predviđeno je jačanje provedbe preventivnih sistematskih pregleda u narednom razdoblju te kontinuitet u zaštiti zdravlja i psihosocijalnom osnaživanju hrvatskih branitelja iz Domovinskog rata i članova njihovih obitelji.

U Provedbenom programu Ministarstva hrvatskih branitelja za razdoblje 2021. – 2024. godine u okviru mjere 4.1. navodi se "Osiguranje zdravstvene skrbi za hrvatske branitelje iz Domovinskog rata i članove njihovih obitelji" istaknuta je potreba za “Poboljšanjem dostupnosti usluga usmjerenih zaštiti, unaprjeđenju i očuvanju zdravlja te ukupnoj kvaliteti života hrvatskih branitelja i članova njihovih obitelji”. Kao jedna od ključnih točaka za ostvarenje navedene mjere navodi se povećanje udjela hrvatskih branitelja upućenih na preventivni sistematski pregled.

**3. POKAZATELJI ZDRAVSTVENOG STANJA HRVATSKIH BRANITELJA – ZDRAVSTVENO-STATISTIČKI LJETOPIS ZA 2022. GODINU**

Hrvatski zavod za javno zdravstvo izradio je pokazatelje zdravstvenog stanja i korištenja zdravstvene zaštite hrvatskih branitelja, u koju je svrhu, temeljem sporazuma s Ministarstvom hrvatskih branitelja, korištena Evidencija hrvatskih branitelja iz Domovinskog rata.

Prema dostupnim podatcima sustava Centralnog zdravstvenog informacijskog sustava Republike Hrvatske za 2022. godinu, u kojem se generiraju svi zapisi prilikom pregleda u ordinacijama primarne zdravstvene zaštite, branitelji muškog spola su ovu razinu zdravstvene zaštite najčešće koristili zbog bolesti cirkulacijskog sustava, a bolesti mišićno-koštanog sustava i vezivnog tkiva su bile najčešći razlog kod žena (tablica 1.).

**Tablica 1.** Prikaz korištenja primarne zdravstvene zaštite u populaciji branitelja u 2022. godini po spolu i grupama bolesti

|  |  |  |  |  |  |
| --- | --- | --- | --- | --- | --- |
|  | | **Muškarci** | | **Žene** | |
| **MKB-šifra** | **MKB-naziv** | **Broj osoba** | **Rang** | **Broj osoba** | **Rang** |
| A00 - B99 | Zarazne i parazitarne bolesti | 40.952 | 13. | 3.950 | 12. |
| C00 - D48 | Novotvorine | 46.515 | 12. | 4.365 | 11. |
| D50 - D89 | Bolesti krvi i krvotvornog sustava te određene bolesti imunosnog sustava | 15.637 | 16. | 1.465 | 16. |
| E00 - E90 | Endokrine bolesti, bolesti prehrane i bolesti metabolizma | 131.057 | 4. | 9.946 | 4. |
| F00 - F99 | Mentalni poremećaji i poremećaji ponašanja | 92.783 | 7. | 7.743 | 8. |
| G00 - G99 | Bolesti živčanog sustava | 27.693 | 15. | 2.258 | 15. |
| H00 - H59 | Bolesti oka i očnih adneksa | 62.384 | 10. | 5.613 | 10. |
| H60 - H95 | Bolesti uha i mastoidnog nastavka | 34.171 | 14. | 2.402 | 14. |
| I00 - I99 | Bolesti cirkulacijskog sustava | 209.612 | 1. | 11.627 | 3. |
| J00 - J99 | Bolesti dišnog sustava | 116.211 | 5. | 9.341 | 5. |
| K00 - K93 | Bolesti probavnog sustava | 173.558 | 3. | 11.970 | 2. |
| L00 - L99 | Bolesti kože i potkožnog tkiva | 73.360 | 9. | 5.727 | 9. |
| M00 - M99 | Bolesti mišićno-koštanog sustava i vezivnog tkiva | 174.432 | 2. | 13.111 | 1. |
| N00 - N99 | Bolesti sustava mokraćnih i spolnih organa | 87.894 | 8. | 9.326 | 6. |
| O00 - O99 | Trudnoća, porođaj i babinje | 0 | - | 16 | 19. |
| P00 - P96 | Određena stanja nastala u perinatalnom razdoblju | 0 | - | 1 | 20. |
| Q00 - Q99 | Prirođene malformacije, deformiteti i kromosomske abnormalnosti | 794 | 18. | 92 | 18. |
| R00 - R99 | Simptomi, znakovi i abnormalni klinički i laboratorijski nalazi, nesvrstani drugamo | 99.495 | 6. | 8.396 | 7. |
| S00 - T98 | Ozljede, otrovanja i ostale posljedice vanjskih uzroka | 53.767 | 11. | 2.857 | 13. |
| V01 - Y98 | Vanjski uzroci pobola i smrtnosti | 5.550 | 17. | 402 | 17. |

Napomena 1.: Podaci iz tablice 1. ne mogu se koristiti za usporedbu s općom populacijom bez prethodne dobne standardizacije.

Napomena 2.: Ukupni zbroj osoba u tablici 1. je veći od ukupnog broja branitelja zbog postojanja komorbiditeta.

Prema podacima iz baze podataka o hospitalizacijama u 2022. godini, najčešći razlozi hospitalizacija kod branitelja muškog spola bili su patološki entiteti iz grupe bolesti cirkulacijskog sustava, a kod žena su najčešći razlog hospitalizacija bile neoplazme (tablica 2.).

**Tablica 2.** Prikaz bolničkog liječenja hrvatskih branitelja iz Domovinskog rata u 2022.

godini prema spolu i grupama bolesti

|  |  |  |  |  |  |
| --- | --- | --- | --- | --- | --- |
|  | | **Muškarci** | | **Žene** | |
| **MKB-šifra** | **MKB-naziv** | **Broj osoba** | **Rang** | **Broj osoba** | **Rang** |
| A00 - B99 | Zarazne i parazitarne bolesti | 1.636 | 14. | 61 | 16. |
| C00 - D48 | Novotvorine | 13.025 | 2. | 769 | 1. |
| D50 - D89 | Bolesti krvi i krvotvornog sustava te određene bolesti imunosnog sustava | 1.271 | 16. | 113 | 14. |
| E00 - E90 | Endokrine bolesti, bolesti prehrane i bolesti metabolizma | 5.080 | 8. | 306 | 8. |
| F00 - F99 | Mentalni poremećaji i poremećaji ponašanja | 6.946 | 5. | 279 | 9. |
| G00 - G99 | Bolesti živčanog sustava | 3.389 | 13. | 230 | 11. |
| H00 - H59 | Bolesti oka i očnih adneksa | 4.654 | 9. | 336 | 6. |
| H60 - H95 | Bolesti uha i mastoidnog nastavka | 333 | 17. | 29 | 17. |
| I00 - I99 | Bolesti cirkulacijskog sustava | 13.894 | 1. | 488 | 3. |
| J00 - J99 | Bolesti dišnog sustava | 4.211 | 12. | 202 | 13. |
| K00 - K93 | Bolesti probavnog sustava | 8.558 | 3. | 367 | 5. |
| L00 - L99 | Bolesti kože i potkožnog tkiva | 1.615 | 15. | 94 | 15. |
| M00 - M99 | Bolesti mišićno-koštanog sustava i vezivnog tkiva | 7.167 | 4. | 696 | 2. |
| N00 - N99 | Bolesti sustava mokraćnih i spolnih organa | 5.808 | 6. | 440 | 4. |
| O00 - O99 | Trudnoća, porođaj i babinje | 0 | 19. | 2 | 19. |
| Q00 - Q99 | Prirođene malformacije, deformiteti i kromosomske abnormalnosti | 86 | 18. | 12 | 18. |
| R00 - R99 | Simptomi, znakovi i abnormalni klinički i laboratorijski nalazi, nesvrstani drugamo | 4.248 | 11. | 268 | 10. |
| S00 - T98 | Ozljede, otrovanja i ostale posljedice vanjskih uzroka | 4.493 | 10. | 212 | 12. |
| Z00 - Z99 | Čimbenici s utjecajem na zdravstveni status i kontakt sa zdravstvenim ustanovama | 5.784 | 7. | 317 | 7. |

Napomena: Podaci iz tablice 2. ne mogu se koristiti za usporedbu s općom populacijom bez prethodne dobne standardizacije

Prema podatcima Registra uzroka smrti Hrvatskog zavoda za javno zdravstvo i Evidencije hrvatskih branitelja iz Domovinskog rata u Republici Hrvatskoj su u 2022. godini evidentirane 6.330 smrti hrvatskih branitelja iz Domovinskog rata, od čega je 6.153 preminulih muškaraca te 177 preminula žena.

Vodeći uzrok smrti među svim braniteljima su novotvorine od kojih je umrlo 2.209 ili 34,9% umrlih branitelja. Druga po učestalosti je skupina cirkulacijskih bolesti s ukupno 1.789 umrlih ili 28,3%. Treći vodeći uzrok smrti su bolesti probavnog sustava s 438 umrlih ili 6,9%. Bolesti endokrinog sustava su četvrti uzrok smrti s 416 ili 6,6% umrlih branitelja. Ozljede su peti vodeći uzrok s 363 umrlih branitelja ili 5,7% (tablica 3.).

**Tablica 3.** Struktura uzroka smrti branitelja prema skupinama bolesti u 2022. godini – ukupna populacija

|  |  |  |  |  |
| --- | --- | --- | --- | --- |
| **Skupina bolesti** | **MKB-10** | **Broj** | **%** | **Rang** |
| Zarazne i parazitarne bolesti | A00 - B99, U07 - U09 | 331 | 5,2% | 6. |
| Novotvorine | C00 - D48 | 2.209 | 34,9% | 1. |
| Bolesti krvi i krvotvornog sustava i određene bolesti imun. sustava | D50 - D89 | 2 | 0,0% | 14./15. |
| Endokrine bolesti, bolesti prehrane i bolesti metabolizma | E00 - E90 | 416 | 6,6% | 4. |
| Mentalni poremećaji i poremećaji ponašanja | F00 - F99 | 170 | 2,7% | 8. |
| Bolesti živčanog sustava | G00 - G99 | 110 | 1,7% | 10. |
| Bolesti cirkulacijskog sustava | I00 - I99 | 1.789 | 28,3% | 2. |
| Bolesti dišnog sustava | J00 - J99 | 271 | 4,3% | 7. |
| Bolesti probavnog sustava | K00 - K93 | 438 | 6,9% | 3. |
| Bolesti kože i potkožnog tkiva | L00 - L99 | 2 | 0,0% | 14./15. |
| Bolesti mišićno-koštanog sustava i vezivnoga tkiva | M00 - M99 | 6 | 0,1% | 12. |
| Bolesti genitourinarnog sustava | N00 - N99 | 81 | 1,3% | 11. |
| Prirođene malformacije, deformacije i kromosomske abnormalnosti | Q00 - Q99 | 3 | 0,0% | 13. |
| Simptomi, znakovi i abnormalni klinički i laboratorijski nalazi nesvrstani drugamo | R00 - R99 | 139 | 2,2% | 9. |
| Ozljede, trovanja i određene druge posljedice s vanjskim uzrokom | S00 - T98 | 363 | 5,7% | 5. |
| **Ukupan broj** | **A00 - T98** | **6.330** | **100,0%** | **-** |

Napomena 1.: podatci iz tablice 3. ne mogu se koristiti za usporedbu s općom populacijom bez prethodne dobne standardizacije.

Napomena 2.: bolest COVID-19 je s obzirom na svoju etiologiju ubrojena u poglavlje Zarazne i parazitarne bolesti.

Najviše branitelja umrlo je od zloćudnih novotvorina probavnih organa, odnosno 748 osoba (11,8%), zatim od ishemijske bolesti srca (716 osoba, odnosno 11,3%) i zloćudnih novotvorina donjeg dišnog sustava (677 osoba, odnosno 10,7%) (tablica 4.).

Raspodjela uzroka smrti kod muškaraca jednaka je raspodjeli u ukupnoj braniteljskoj populaciji s obzirom na to da čine 97,2% ukupnog broja umrlih branitelja (tablica 5.).

Žene branitelji najviše umiru od šećerne bolesti (17 osoba, odnosno 9,6%) i zloćudnih novotvorina probavnih organa (17 osoba, odnosno 9,6%) i različitih bolesti srca (16 osoba, odnosno 9,0%) (tablica 6.).

|  |  |
| --- | --- |
|  |  |

**Tablica 4.** Prvih deset uzroka smrti branitelja u 2022. godini – ukupno

|  |  |  |  |  |
| --- | --- | --- | --- | --- |
| **Skupina bolesti** | **MKB-10** | **Broj** | **%** | **Rang** |
| Zloćudne novotvorine probavnih organa | C15 - C26 | 748 | 11,8% | 1. |
| Ishemične bolesti srca | I20 - I25 | 716 | 11,3% | 2. |
| Zloćudne novotvorine donjeg dišnog sustava | C33 - C34 | 677 | 10,7% | 3. |
| Šećerna bolest (*Diabetes mellitus*) | E10 - E14 | 410 | 6,5% | 4. |
| Cerebrovaskularne bolesti | I60 - I69 | 349 | 5,5% | 5. |
| Bolesti jetre | K70 - K76 | 344 | 5,4% | 6. |
| COVID-19 | U07 - U09 | 298 | 4,7% | 7. |
| Hipertenzivne bolesti | I10 - I15 | 294 | 4,6% | 8. |
| Ostali oblici bolesti srca | I30 - I52 | 270 | 4,3% | 9. |
| Kronične bolesti donjega dišnog sustava | J40 - J47 | 188 | 3,0% | 10. |
| Ostali uzroci |  | 2.036 | 32,2% | - |
| **Ukupan broj** |  | **6.330** | **100,0%** |  |

Napomena: Podatci iz tablice 4. ne mogu se koristiti za usporedbu s općom populacijom bez prethodne dobne standardizacije

**Tablica 5.** Prvih deset uzroka smrti branitelja u 2022. godini – muškarci

|  |  |  |  |  |
| --- | --- | --- | --- | --- |
| **Skupina bolesti** | **MKB-10** | **Broj** | **%** | **Rang** |
| Zloćudne novotvorine probavnih organa | C15 - C26 | 731 | 11,9% | 1. |
| Ishemične bolesti srca | I20 - I25 | 709 | 11,5% | 2. |
| Zloćudne novotvorine donjeg dišnog sustava | C33 - C34 | 665 | 10,8% | 3. |
| Šećerna bolest (*Diabetes mellitus*) | E10 - E14 | 393 | 6,4% | 4. |
| Cerebrovaskularne bolesti | I60 - I69 | 342 | 5,6% | 5./6. |
| Bolesti jetre | K70 - K76 | 342 | 5,6% | 5./6. |
| COVID-19 | U07 - U09 | 291 | 4,7% | 7. |
| Hipertenzivne bolesti | I10 - I15 | 284 | 4,6% | 8. |
| Ostali oblici bolesti srca | I30 - I52 | 254 | 4,1% | 9. |
| Kronične bolesti donjega dišnog sustava | J40 - J47 | 185 | 3,0% | 10. |
| Ostali uzroci |  | 1.957 | 31,8% | - |
| Ukupan broj |  | **6.153** | **100,0%** |  |

Napomena: Podatci iz tablice 5. ne mogu se koristiti za usporedbu s općom populacijom bez prethodne dobne standardizacije

**Tablica 6.** Prvih deset uzroka smrti branitelja u 2022. godini – žene

|  |  |  |  |  |
| --- | --- | --- | --- | --- |
| **Skupina bolesti** | **MKB-10** | **Broj** | **%** | **Rang** |
| Zloćudne novotvorine probavnih organa | C15 - C26 | 17 | 9,6% | 1./2. |
| Šećerna bolest (*Diabetes mellitus*) | E10 - E14 | 17 | 9,6% | 1./2. |
| Ostali oblici bolesti srca | I30 - I52 | 16 | 9,0% | 3. |
| Zloćudne novotvorine dojke | C50 | 13 | 7,3% | 4. |
| Zloćudne novotvorine donjeg dišnog sustava | C33 - C34 | 12 | 6,8% | 5. |
| Zloćudne novotvorine ženskih spolnih organa | C51 - C58 | 10 | 5,6% | 6./7. |
| Hipertenzivne bolesti | I10 - I15 | 10 | 5,6% | 6./7. |
| COVID-19 | U07 - U09 | 7 | 4,0% | 8./9./10. |
| Cerebrovaskularne bolesti | I60 - I69 | 7 | 4,0% | 8./9./10. |
| Ishemične bolesti srca | I20 - I25 | 7 | 4,0% | 8./9./10. |
| Ostali uzroci |  | 61 | 34,5% |  |
| **Ukupan broj** |  | **177** | **100,0%** |  |

Napomena: Podatci iz tablice 6. ne mogu se koristiti za usporedbu s općom populacijom bez prethodne dobne standardizacije

U tablicama 7.a i 7.b prikazani su posljednji dostupni podatci iz Registra za rak za 10 najčešćih sijela novootkrivenih slučajeva zloćudnih bolesti u braniteljskoj populaciji u 2021\*. godini po spolovima i županijama. Kod muškaraca je najučestalija novootkrivena zloćudna bolest bio rak pluća, a kod žena je najučestaliji bio rak dojke.

**Tablica 7. a** Novootkriveni slučajevi zloćudnih bolesti u braniteljskoj populaciji u 2021. godini po dijagnozi i županijama: muškarci, deset najčešćih sijela

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
| **MUŠKARCI** | **Rak pluća** | **Rak debelog i završnog crijeva** | **Rak prostate** | **Rak bubrega** | **Rak mokraćnog mjehura** | **Rak usta, usne šupljine i ždrijela** | **Rak želuca** | **Rak jetra i bilijarnog trakta** | **Melanom** | **Rak gušterače** | **Ostale zloćudne novotvorine** | **Ukupni broj** |
| BJELOVARSKO-BILOGORSKA | 10 | 25 | 21 | 11 | 3 | 8 | 4 | 4 | 4 | 7 | 16 | 113 |
| BRODSKO-POSAVSKA | 33 | 29 | 34 | 16 | 9 | 7 | 9 | 8 | 7 | 0 | 31 | 183 |
| DUBROVAČKO-NERETVANSKA | 37 | 23 | 25 | 5 | 11 | 8 | 2 | 1 | 8 | 6 | 30 | 156 |
| GRAD ZAGREB | 138 | 91 | 94 | 29 | 31 | 21 | 18 | 29 | 15 | 11 | 97 | 574 |
| ISTARSKA | 24 | 13 | 16 | 9 | 10 | 10 | 5 | 4 | 1 | 4 | 30 | 126 |
| KARLOVAČKA | 45 | 51 | 44 | 19 | 10 | 7 | 9 | 7 | 9 | 6 | 39 | 246 |
| KOPRIVNIČKO-KRIŽEVAČKA | 19 | 12 | 13 | 6 | 4 | 1 | 2 | 1 | 5 | 1 | 20 | 84 |
| KRAPINSKO-ZAGORSKA | 8 | 15 | 12 | 6 | 5 | 7 | 4 | 2 | 3 | 6 | 18 | 86 |
| LIČKO-SENJSKA | 16 | 10 | 11 | 1 | 4 | 5 | 5 | 3 | 2 | 5 | 11 | 73 |
| MEĐIMURSKA | 9 | 4 | 19 | 1 | 2 | 4 | 1 | 4 | 3 | 2 | 9 | 58 |
| OSJEČKO-BARANJSKA | 67 | 45 | 47 | 8 | 14 | 19 | 9 | 6 | 9 | 8 | 44 | 276 |
| POŽEŠKO-SLAVONSKA | 13 | 15 | 22 | 7 | 5 | 3 | 7 | 5 | 4 | 2 | 13 | 96 |
| PRIMORSKO-GORANSKA | 60 | 58 | 45 | 11 | 11 | 12 | 10 | 12 | 8 | 11 | 32 | 270 |
| SISAČKO-MOSLAVAČKA | 34 | 29 | 18 | 7 | 15 | 12 | 11 | 4 | 5 | 4 | 31 | 170 |
| SPLITSKO-DALMATINSKA | 70 | 79 | 70 | 27 | 17 | 13 | 10 | 19 | 17 | 12 | 72 | 406 |
| ŠIBENSKO-KNINSKA | 22 | 18 | 17 | 3 | 5 | 6 | 9 | 4 | 2 | 8 | 28 | 122 |
| VARAŽDINSKA | 11 | 22 | 25 | 10 | 5 | 11 | 4 | 3 | 7 | 2 | 16 | 116 |
| VIROVITIČKO-PODRAVSKA | 24 | 25 | 19 | 1 | 2 | 8 | 0 | 3 | 4 | 3 | 25 | 114 |
| VUKOVARSKO-SRIJEMSKA | 38 | 30 | 22 | 11 | 11 | 14 | 7 | 2 | 2 | 5 | 30 | 172 |
| ZADARSKA | 36 | 38 | 39 | 5 | 20 | 7 | 6 | 8 | 12 | 4 | 35 | 210 |
| ZAGREBAČKA | 43 | 44 | 40 | 25 | 23 | 19 | 12 | 10 | 12 | 9 | 47 | 284 |
| **REPUBLIKA HRVATSKA** | **757** | **676** | **653** | **218** | **217** | **202** | **144** | **139** | **139** | **116** | **674** | **3.935** |

Napomena 1.: podatci iz tablice 7.a ne mogu se koristiti za usporedbu s općom populacijom bez prethodne dobne standardizacije.

Napomena 2\*.: podatci za 2022. g. bit će objavljeni naknadno po prispijeću i analizi.

**Tablica 7. b** Novootkriveni slučajevi zloćudnih bolesti u braniteljskoj populaciji u 2021. godini po dijagnozi i županijama: žene, deset najčešćih sijela

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
| **ŽENE** | Rak dojke | Rak pluća | Rak debelog i završnog crijeva | Rak endometrija | Rak jajnika | Rak gušterače | Rak štitnjače | Rak bubrega | Rak vrata maternice | Rak jetra i bilijarnog trakta | Ostale zloćudne novotvorine | Ukupni broj |
| BJELOVARSKO-BILOGORSKA | 1 | 1 | 0 | 0 | 0 | 0 | 0 | 0 | 0 | 0 | 1 | 3 |
| BRODSKO-POSAVSKA | 0 | 1 | 1 | 0 | 1 | 2 | 0 | 0 | 0 | 0 | 1 | 6 |
| DUBROVAČKO-NERETVANSKA | 1 | 1 | 0 | 0 | 0 | 0 | 1 | 0 | 0 | 0 | 1 | 4 |
| GRAD ZAGREB | 11 | 4 | 0 | 3 | 0 | 1 | 0 | 2 | 0 | 2 | 6 | 29 |
| ISTARSKA | 1 | 0 | 0 | 0 | 0 | 0 | 0 | 0 | 0 | 0 | 1 | 2 |
| KARLOVAČKA | 1 | 1 | 1 | 0 | 0 | 0 | 0 | 1 | 0 | 0 | 2 | 6 |
| KOPRIVNIČKO-KRIŽEVAČKA | 1 | 0 | 0 | 0 | 0 | 0 | 0 | 0 | 1 | 1 | 1 | 4 |
| KRAPINSKO-ZAGORSKA | 0 | 0 | 0 | 1 | 0 | 0 | 0 | 0 | 0 | 0 | 0 | 1 |
| LIČKO-SENJSKA | 2 | 0 | 0 | 0 | 0 | 1 | 0 | 0 | 0 | 0 | 2 | 5 |
| MEĐIMURSKA | 1 | 0 | 0 | 0 | 0 | 0 | 0 | 0 | 1 | 0 | 0 | 2 |
| OSJEČKO-BARANJSKA | 4 | 3 | 2 | 0 | 0 | 1 | 1 | 0 | 0 | 0 | 3 | 14 |
| POŽEŠKO-SLAVONSKA | 2 | 0 | 1 | 0 | 0 | 0 | 0 | 1 | 0 | 0 | 0 | 4 |
| PRIMORSKO-GORANSKA | 3 | 1 | 0 | 1 | 0 | 1 | 1 | 1 | 0 | 1 | 0 | 9 |
| SISAČKO-MOSLAVAČKA | 3 | 1 | 1 | 1 | 1 | 0 | 0 | 0 | 0 | 0 | 1 | 8 |
| SPLITSKO-DALMATINSKA | 8 | 4 | 2 | 1 | 2 | 0 | 1 | 0 | 0 | 0 | 2 | 20 |
| ŠIBENSKO-KNINSKA | 0 | 1 | 0 | 0 | 1 | 0 | 0 | 0 | 2 | 0 | 1 | 5 |
| VARAŽDINSKA | 0 | 0 | 0 | 0 | 0 | 0 | 0 | 0 | 0 | 0 | 0 | 0 |
| VIROVITIČKO-PODRAVSKA | 0 | 0 | 0 | 0 | 0 | 0 | 0 | 0 | 0 | 0 | 0 | 0 |
| VUKOVARSKO-SRIJEMSKA | 4 | 3 | 2 | 1 | 2 | 1 | 0 | 0 | 0 | 0 | 3 | 16 |
| ZADARSKA | 5 | 2 | 0 | 2 | 0 | 0 | 2 | 0 | 0 | 0 | 0 | 11 |
| ZAGREBAČKA | 6 | 1 | 2 | 1 | 0 | 0 | 0 | 1 | 1 | 0 | 2 | 14 |
| **REPUBLIKA HRVATSKA** | **54** | **24** | **12** | **11** | **7** | **7** | **6** | **6** | **5** | **4** | **27** | **163** |

Napomena 1.: podaci iz tablice 4.a ne mogu se koristiti za usporedbu s općom populacijom bez prethodne dobne standardizacije.

Napomena 2.: podaci za 2022. g. bit će objavljeni naknadno po prispijeću i analizi.

**4.** **DOSADAŠNJA ISKUSTVA I SUDIONICI U PROVEDBI PROGRAMA PREVENTIVNIH SISTEMATSKIH PREGLEDA**

Temeljem preporuka eminentnih stručnjaka iz različitih grana medicinske djelatnosti, a u cilju zaštite i očuvanja zdravlja hrvatskih branitelja i stradalnika iz Domovinskog rata, Vlada Republike Hrvatske je u listopadu 2016. godine usvojila Program za provođenje preventivnih sistematskih pregleda hrvatskih branitelja iz Domovinskog rata - pilot projekt za 2016. godinu. Provođenje preventivnih sistematskih pregleda započelo je na području Vukovarsko-srijemske županije, zbog specifičnosti iste s obzirom na brojnost hrvatskih branitelja i količinu pretrpljenih razaranja i trauma. Pilot projekt se provodio u razdoblju od 17. listopada do 31. prosinca 2016. godine, a ukupno su pregledana 823 hrvatska branitelja od čega njih 575 u Općoj županijskoj bolnici Vukovar i bolnici hrvatskih veterana te 248 u Općoj županijskoj bolnici Vinkovci.

Sukladno podatcima o zdravstvenom stanju osoba koje su pristupile preventivnom sistematskom pregledu, a koje je Hrvatski zavod za javno zdravstvo dostavio u Izvješćima o rezultatima provedbe Programa, s organizacijom se pregleda nastavilo i tijekom 2017., 2018., 2019., 2020., 2021., 2022. i 2023. godine, čemu je prethodilo donošenje Programa preventivnih sistematskih pregleda hrvatskih branitelja iz Domovinskog rata za svaku kalendarsku godinu te njegovo usvajanje od strane Vlade Republike Hrvatske. Od listopada 2016. do kraja 2023. godine preventivni sistematski pregled obavilo je ukupno 105.169 hrvatskih branitelja.

U 2023. godini temeljem usvojenog Programa preventivnih sistematski pregleda hrvatskih branitelja iz Domovinskog rata za 2023. godinu sklopljeni su sporazumi o suradnji na provedbi Programa za područja pojedinih županija sa 33 zdravstvene ustanove: općim i županijskim bolnicama, kliničkim bolnicama i kliničkim bolničkim centrima te tri doma zdravlja (Splitsko-dalmatinske, Primorsko-goranske županije i Domom zdravlja Zagreb -Centar), kojima je regulirana suradnja te broj i način osiguranja raspoloživih termina za provedbu usluge preventivnih sistematskih pregleda hrvatskih branitelja.

**5.** **IZVJEŠĆE HRVATSKOG ZAVODA ZA JAVNO ZDRAVSTVO O PROVEDBI PROGRAMA, ZAKLJČCI I PREPORUKE**

Sukladno sklopljenim sporazumima o suradnji i *Naputku o postupanju prilikom dostave nalaza na obradu Hrvatskom zavodu za javno zdravstvo od strane zdravstvenih ustanova* *koje pružaju usluge obavljanja preventivnih sistematskih pregleda* *i postupanju u analizi i obradi dostavljenih podataka*, Hrvatski zavod za javno zdravstvo izradio je bazu podataka o zdravstvenom stanju osoba koje su pristupile preventivnom sistematskom pregledu te izradio analizu i izvješće o dobivenim podatcima. Provedba sistematskih pregleda hrvatskih branitelja iz Domovinskog rata započela je, kako je ranije navedeno, u listopadu 2016. godine, a do 23. studenog 2023. godine u bazu sistematskih pregleda upisani su podatci za 84.920 hrvatskih branitelja sa sljedećom raspodjelom po bolnicama u kojima je pregled izvršen:

**Tablica 8. –** Broj hrvatskih branitelja koji su pristupili preventivnom sistematskom pregledu, prema zdravstvenim ustanovama

|  |
| --- |
|  |

|  |  |
| --- | --- |
| **Bolnička ustanova** | **Broj pregledanih branitelja** |
| KB Dubrava | 97 |
| KB Sveti Duh | 1.729 |
| KBC Osijek | 7.221 |
| KBC Rijeka | 1.384 |
| KBC Sestre Milosrdnice | 4.439 |
| KBC Split | 4.238 |
| KBC Zagreb | 6.884 |
| OB Bjelovar | 3.925 |
| ŽB Čakovec | 1.129 |
| OB Dubrovnik | 3.244 |
| OB Gospić | 3.771 |
| OB Karlovac | 3.259 |
| Opća i veteranska bolnica "Hrvatski ponos" Knin | 1.282 |
| Opća bolnica "Dr. Tomislav Bardek" Koprivnica | 4.007 |
| OŽB Našice | 3.814 |
| OB Nova Gradiška | 1.342 |
| Opća bolnica i bolnica branitelja Domovinskog rata Ogulin | 2.031 |
| OŽB Pakrac i bolnica hrvatskih veterana | 772 |
| Neuropsihijatrijska bolnica "Dr. Ivan Barbot" Popovača | 2.417 |
| OŽB Požega | 1.983 |
| OB Pula | 2.068 |
| Opća bolnica "Dr. Ivo Pedišić" Sisak | 2.691 |
| Opća bolnica "Dr. Josip Benčević" Slavonski Brod | 5.033 |
| OB Šibensko-kninske županije | 1.923 |
| OB Varaždin | 1.906 |
| OB Virovitica | 2.649 |
| Nacionalna memorijalna bolnica "Dr. Juraj Njavro" Vukovar / OŽB Vinkovci | 2.446 |
| OB Zadar | 7.236 |
| **Ukupan broj** | **84.920** |

Od navedenog broja pregledano je 80.705 (95,0 %) osoba muškog spola te 4.215 (5%) žena. Prema dobnim skupinama zabilježena je sljedeća raspodjela:

* starijih od 50 godina = 81.643 (96,2%)
* mlađih od 50 godina = 3.260 (3,8%)
* za 17 branitelja u povijesti bolesti nisu navedeni niti godina rođenja niti osobni identifikacijski broj (OIB).

Ovom analizom obrađeni su podaci iz povijesti bolesti, i to:

* osobna anamneza
* obiteljska anamneza
* navike (pušenje i konzumacija alkohola)
* zdravstveni status (status praesens), uključujući tjelesnu težinu, srčanu frekvenciju i tlak
* nalazi u okviru učinjenih pretraga (EKG, RTG srca i pluća, UZV abdomena, UZV dojki, ginekološki pregled, UVZ prostate, ergometrija)
* morbiditet naveden u povijesti bolesti
* rezultati psiholoških testiranja
* preporuke dane braniteljima nakon provedenog sistematskog pregleda.

**Obiteljska anamneza**

Kod 24.749 branitelja (29,1% branitelja koji su se odazvali na sistematske preglede) u povijesti bolesti nisu navedeni podaci o obiteljskoj anamnezi, odnosno o bolestima zabilježenima u obitelji branitelja. Kod 22.535 branitelja (37,5% branitelja kod kojih je specificiran podatak o obiteljskoj anamnezi) nisu zabilježene ozbiljnije bolesti u obiteljskoj anamnezi, a kod 37.636 branitelja (62,5% branitelja kod kojih je specificiran podatak o obiteljskoj anamnezi) u obiteljskoj anamnezi je zabilježena značajnija patologija, pri čemu su najčešće navedene bolesti kardiovaskularnog sustava i maligne bolesti.

**Osobna anamneza**

Kod 38.580 branitelja (45,4%) su u osobnoj anamnezi zabilježene određene bolesti, pri čemu su najčešće navedene bolesti kardiovaskularnog sustava. Među bolestima kardiovaskularnog sustava najčešća je arterijska hipertenzija (I10 - I15) koja je zabilježena kod 18.067 branitelja (21,3%), a ishemične bolesti srca (I20 - I25) su navedene u osobnoj anamnezi kod 2.191 (2,7%) branitelja koji su se odazvali na sistematski pregled. Postraumatski stresni poremećaj (F43.1, F62.0) zabilježen je kod 4.463 branitelja (5,3% branitelja koji su se odazvali na sistematski pregled). Maligne bolesti u osobnoj anamnezi navedene su kod 1.968 branitelja (2,3% branitelja koji su se odazvali na sistematski pregled).

**Navike**

U povijestima bolesti su kao životne navike izdvojeni podatci o pušenju i konzumaciji alkohola. Među braniteljima koji su se odazvali na sistematski pregled zabilježeno je 26.215 pušača (31,9% branitelja kod kojih je specificiran podatak o pušenju), a 55.921 branitelja su nepušači (68,1% branitelja kod kojih je specificiran podatak o pušenju) od čega je 817 bivših pušača. Podatak o pušenju nije naveden u 2.784 (3,3%) povijesti povijesti bolesti.

**Tablica 9. –** Pušenje kod branitelja koji su se odazvali na sistematski pregled

|  |  |  |  |  |
| --- | --- | --- | --- | --- |
| **Navika** | **puši** | **ne puši** | **nespecificirano** | **Ukupan broj** |
| Pušenje | 26.215 | 55.921 | 2.784 | 84.920 |

**Tablica 10. -** Konzumacija alkohola kod branitelja koji su se odazvali na sistematski pregled

|  |  |  |  |  |
| --- | --- | --- | --- | --- |
| **Navika** | **pije** | **ne pije** | **nespecificirano** | **Ukupan broj** |
| Alkohol | 21.045 | 60.472 | 3.403 | 84.920 |

**Zabilježeni zdravstveni status**

Kod 30.268 branitelja (35,6%) nisu zabilježena patološka odstupanja u trenutačnom zdravstvenom statusu (*status praesens*). Značajnija odstupanja u kliničkom statusu zabilježena su kod 17.326 (20,4%) branitelja, a najučestalije zabilježeno odstupanje je pretjerana tjelesna težina, odnosno pretilost. Kod 13.185 branitelja (17,3% branitelja kod kojih je izmjerena visina i težina) zabilježen je indeks tjelesne mase (ITM) do 25 kg/m2 (idealna tjelesna težina); kod 35.146 branitelja (46,1% branitelja kod kojih je mjerena visina i težina) određen je ITM u rasponu 25 - 30 kg/m2 (prekomjerna tjelesna težina), dok je 27.957 branitelja (36,6% branitelja kod kojih je mjerena visina i težina) pretilo s ITM većim od 30 kg/m2. Kod 8.632 branitelja (10,2%) nisu navedeni podatci o tjelesnoj težini, visini i ITM (tablica 11.).

**Tablica 11**. – Indeks tjelesne mase kod branitelja koji su se odzvali na preventivni sistematski pregled

|  |  |
| --- | --- |
| **Indeks tjelesne mase** | **Broj osoba** |
| < 25 kg/m2 (idealna tjelesna masa) | 13.185 |
| 25 - 30 kg/m2 (prekomjerna tjelesna masa) | 35.146 |
| ≥ 30 kg/m2 (pretilost) | 27.957 |
| nespecificirano | 8.632 |
| **Ukupan broj** | **84.920** |

Između ostalog, podaci o srčanoj frekvenciji i krvnom tlaku se kao elementi zdravstvenog statusa navode u povijesti bolesti. Kod 20.662 branitelja (50,4% branitelja kod kojih je provedeno mjerenje) zabilježena je srčana frekvencija u rasponu 60 - 70 otkucaja u minuti; kod 11.900 branitelja (29,1% branitelja kod kojih je provedeno mjerenje) srčana frekvencija je bila u rasponu 71 - 80 min-1; kod 7.330 branitelja (17,9% branitelja kod kojih je provedeno mjerenje) srčana frekvencija je bila u rasponu 81 - 100 min-1, a kod 1068 branitelja (2,6% branitelja kod kojih je provedeno mjerenje) je zabilježena srčana frekvencija veća od 101 otkucaja u minuti. Podatak o srčanoj frekvenciji nije naveden kod 43.960 branitelja, odnosno u njihovim povijestima bolesti (51,8%) (tablica 12.).

**Tablica 12**. – Podatci o srčanoj frekvenciji kod branitelja koji su se odazvali na preventivni sistematski pregled

|  |  |
| --- | --- |
| **Srčana frekvencija (u otkucajima u minuti)** | **Broj osoba** |
| 60 - 70 min-1 | 20.662 |
| 71 - 80 min-1 | 11.900 |
| 81 - 100 min-1 | 7.330 |
| > 100 min-1 | 1.068 |
| nespecificirano | 43.960 |
| **Ukupan broj** | **84.920** |

Kod 32.010 branitelja (75,0% branitelja kod kojih je mjeren krvni tlak) sistolički tlak je u rasponu 100 - 140 mmHg, dok je kod 10.676 (25,0% branitelja kod kojih je mjeren krvni tlak) viši od 140 mmHg. Kod 26.540 branitelja (62,2% branitelja kod kojih je mjeren krvni tlak) dijastolički tlak je u rasponu 60 - 80 mmHg; kod 10.710 (25,1% branitelja kod kojih je mjeren krvni tlak) je u rasponu 81 - 90 mmHg; kod 4.381 branitelja (10,3% branitelja kod kojih je mjeren krvni tlak) je u rasponu 91 - 100 mmHg, a kod 1.055 branitelja (2,4% branitelja kod kojih je mjeren krvni tlak) je dijastolički tlak viši od 100 mmHg. Podatak o krvnom tlaku nije naveden u 42.234 (49,7%) povijesti bolesti (tablice 13. i 14.).

**Tablica 13. –** Podatci o sistoličkom tlaku kod branitelja koji su se odazvali na preventivni sistematski pregled

|  |  |
| --- | --- |
| **Sistolički tlak (mmHg)** | **Broj osoba** |
| 100 - 140 mmHg | 32.010 |
| > 140 mmHg | 10.676 |
| nespecificirano | 42.234 |
| **Ukupan broj** | **84.920** |

**Tablica 14.** - Podatci o dijastoličkom tlaku kod branitelja koji su se odazvali na preventivni sistematski pregled

|  |  |
| --- | --- |
| **Dijastolički tlak (mmHg)** | **Broj osoba** |
| 60 - 80 mmHg | 26.540 |
| 81 - 90 mmHg | 10.710 |
| 91 - 100 mmHg | 4.381 |
| > 100 mmHg | 1.055 |
| nespecificirano | 42.234 |
| **Ukupan broj** | **84.920** |

**Pretrage**

Na sistematskim pregledima su se ovisno o mogućnostima u pojedinim bolnicama provodile sljedeće pretrage: elektrokardiografija (EKG), radiografija (rendgenografija) srca i pluća, ultrazvuk abdomena, ergometrija i laboratorijske pretrage; kod žena je uz prethodno navedene pretrage postojala mogućnost provedbe ultrazvuka dojki i ginekološkog pregleda, a kod muškaraca je postojala mogućnost provedbe ultrazvuka prostate.

* **Elektrokardiografija (EKG):** kod 68.405 branitelja (83,8% branitelja kod kojih je učinjena EKG) nisu utvrđena patološka odstupanja; određena odstupanja zabilježena su kod 13.255 branitelja (16,2% branitelja kod kojih je učinjena EKG), a podatak o EKG nije naveden u 3.260 povijesti bolesti (3,8%).
* **Radiografija srca i pluća**: kod 71.979 branitelja (88,7% branitelja kod kojih je učinjena radiografija) nisu pronađena odstupanja u radiološkom nalazu srca i pluća; određena odstupanja zabilježena su kod 9.190 branitelja (11,3% branitelja kod kojih je učinjena radiografija), a podatak o radiografiji srca i pluća nije naveden u 3.751 povijesti bolesti (4,4%).
* **Ultrazvuk abdomena**: kod 52.536 branitelja (64,4% branitelja kod kojih je učinjen ultrazvuk) nisu pronađena patološka odstupanja u ultrasonografskom nalazu; određena odstupanja zabilježena su kod 29.022 branitelja (35,6% branitelja kod kojih je učinjen ultrazvuk), a podatak o nalazu ultrazvuka abdomena nije naveden u 3.362 povijesti bolesti (4,0%).
* **Ergometrija**: ergometrija je dosada u sklopu sistematskih pregleda provođena samo u Nacionalnoj memorijalnoj bolnici Vukovar "Dr. Juraj Njavro“, odnosno OŽB Vinkovci te su podaci izostavljeni s obzirom na ograničen obuhvat braniteljske populacije i nemogućnost generalizacije rezultata.
* **Ultrazvuk dojke:** kod 2.434 braniteljice (84,5% braniteljica kod kojih je učinjen ultrazvuk dojke) ultrasonografski nalaz je bio uredan, a kod 448 braniteljica (15,5% braniteljica kod kojih je učinjen ultrazvuk dojke) pronađena su određena odstupanja od normalnog nalaza.
* **Ginekološki nalaz:** nalaz ginekološkog pregleda bio je uredan kod 1.916 braniteljica (85,8% braniteljica kod kojih je učinjen ginekološki pregled), a kod 318 braniteljica (14,2%) su utvrđena određena patološka odstupanja.
* **Ultrazvuk prostate:** kod 50.814 branitelja (77,5% branitelja kod kojih je učinjen ultrazvuk prostate) nalaz ultrazvuka prostate je bio uredan, a kod 14.746 branitelja (22,5% branitelja kod kojih je učinjen ultrazvuk prostate) utvrđen je patološki nalaz.

**Laboratorijske pretrage**

Nalazi navedeni u nastavku sustavno se prate od trenutka uvođenja obrasca za izvještavanje o provedenom sistematskom pregledu branitelja.

* **Enzimi**: uredni nalazi koncentracije enzima u serumu zabilježeni su kod 55.897 branitelja (81,6% branitelja kod kojih je učinjena ova pretraga), a određena patološka odstupanja zabilježena su kod 12.594 branitelja (18,4% branitelja kod kojih je rađena ova pretraga).
* **Jetrene probe:** uredne vrijednosti jetrenih proba zabilježene su kod 67.108 branitelja (89,8% branitelja kod kojih je učinjena ova pretraga), a određena patološka odstupanja zabilježena su kod 7.625 branitelja (10,2% branitelja kod kojih je učinjena ova pretraga).
* **Kompletna krvna slika**: uredan nalaz kompletne krvne slike zabilježen je kod 68.421 branitelja (91,2% branitelja kod kojih je rađena ova pretraga), a određena patološka odstupanja zabilježena su kod 6.595 branitelja (8,8% branitelja kod kojih je učinjena ova pretraga).
* **Sedimentacija**: uredna vrijednost sedimentacije zabilježena je kod 69.948 branitelja (95,8% branitelja kod kojih je učinjena ova pretraga), a određena patološka odstupanja zabilježena su kod 3.076 branitelja (4,2% branitelja kod kojih je učinjena ova pretraga).
* **Glukoza u krvi**: uredna vrijednost glukoze u krvi zabilježena je kod 57.200 branitelja (77,5% branitelja kod kojih je učinjena ova pretraga), a određena patološka odstupanja zabilježena su kod 16.596 branitelja (22,5% branitelja kod kojih je učinjena ova pretraga).

**Tablica 15.** – Podatci o dijagnostičkim pretragama provedenim u sklopu preventivnih sistematskih pregleda u braniteljskoj populaciji

|  |  |  |  |  |
| --- | --- | --- | --- | --- |
| **Pretraga** | **nalaz (broj osoba)** | | | **Ukupan broj osoba** |
| **uredan** | **određena odstupanja** | **nespecificirano** |
| Elektrokardiografija (EKG) | 68.405 | 13.255 | 3.260 | 84.920 |
| Radiografija srca i pluća | 71.979 | 9.190 | 3.751 | 84.920 |
| Ultrazvuk abdomena | 52.536 | 29.022 | 3.362 | 84.920 |
| Ultrazvuk dojke | 2.434 | 448 | *(1.333)* | 4.215 |
| Ginekološki nalaz | 1.916 | 318 | *(1.981)* | 4.215 |
| Ultrazvuk prostate | 50.814 | 14.746 | *(15.145)* | 80.705 |
| Enzimi | 55.897 | 12.594 | *(16.429)* | 84.920 |
| Jetrene probe | 67.108 | 7.625 | *(10.187)* | 84.920 |
| Kompletna krvna slika | 68.421 | 6.595 | *(9.904)* | 84.920 |
| Sedimentacija | 69.948 | 3.076 | *(11.896)* | 84.920 |
| Glukoza u krvi | 57.200 | 16.596 | *(11.124)* | 84.920 |

**Napomena 1.**: nalazi laboratorijskih pretraga (enzimi, jetrene probe, kompletna krvna slika, sedimentacija, glukoza u krvi) i ultrazvuka prostate sustavno se prate od trenutka uvođenja obrasca (travanj 2017. g.) za izvještavanje o provedenom sistematskom pregledu.

**Napomena 2.**: kurzivom su otisnuti brojevi koji se odnose na osobe koje nisu pristupile odnosnom pregledu.

**Dijagnoze utvrđene ili je postavljena sumnja na sistematskom pregledu**

U tablici u nastavku naveden je broj novootkrivenih ili suspektnih bolesti i stanja utvrđenih prilikom preventivnih sistematskih pregleda, prikazan prema skupinama bolesti u skladu s Međunarodnom klasifikacijom bolesti (MKB-10).

Tijekom sistematskih pregleda postavljena je sumnja ili je utvrđen sljedeći broj novootkrivenih bolesti i stanja prema skupinama bolesti u skladu s Međunarodnom klasifikacijom bolesti (MKB-10)\*:

**Tablica 16**. – Broj novootkrivenih ili suspektnih bolesti i stanja utvrđenih prilikom preventivnih sistematskih pregleda, prikazan u skladu s MKB-10)

|  |  |  |
| --- | --- | --- |
| **Šifra MKB-10** | **Naziv skupine bolesti u MKB-10** | **Broj osoba** |
| A00 - B99 | Zarazne i parazitarne bolesti | 38 |
| C00 - D48 | Novotvorine | 1.243 |
| D50 - D89 | Bolesti krvi, krvotvornog sustava te određene bolesti imunološkog sustava | 822 |
| E00 - E90 | Endokrine bolesti, bolesti prehrane i bolesti metabolizma | 20.175 |
| F00 - F99 | Mentalni poremećaji i poremećaji ponašanja | 1.165 |
| G00 - G99 | Bolesti živčanog sustava | 182 |
| H00 - H59 | Bolesti oka i očnih adneksa | 25 |
| H60 - H95 | Bolesti uha i mastoidnog nastavka | 37 |
| I00 - I99 | Bolesti cirkulacijskog sustava | 9.275 |
| J00 - J99 | Bolesti dišnog sustava | 965 |
| K00 - K93 | Bolesti probavnog sustava | 8.142 |
| L00 - L99 | Bolesti kože i potkožnog tkiva | 68 |
| M00 - M99 | Bolesti mišićno-koštanog sustava i vezivnog tkiva | 1.266 |
| N00 - N99 | Bolesti sustava mokraćnih i spolnih organa | 6.914 |
| R00 - R99 | Simptomi, znakovi i abnormalni klinički i laboratorijski nalazi nesvrstani drugamo | 2.535 |
| **Ukupan broj** |  | 52.852 |

Napomena: \*S obzirom da se ovaj podatak nije bilježio od početka sistematskih pregleda na način da se može utvrditi, moguć je postotak veći od naznačenog.

**Preporuke**

Po dovršenom sistematskom pregledu, braniteljima koji su pristupili pregledu su izdane određene preporuke. 38.545 branitelja (45,4% branitelja koji su se odazvali na sistematski pregled) dobilo je preporuku provođenja dodatnih dijagnostičkih pretraga. Preporuka pregleda, kontrole ili daljnjeg specijalističkog tretmana izdana je za 43.131 branitelja (50,7% branitelja koji su se odazvali na sistematski pregled), preporuke o promjeni životnog stila dobilo je 46.698 branitelja (55,0% branitelja koji su se odazvali na sistematski pregled), a za 7.388 branitelja (8,7% branitelja koji su se odazvali na sistematski pregled) utvrđeno je da nisu potrebni daljnji dijagnostički postupci.

Sukladno navedenome, pristupilo se izradi Programa preventivnih sistematskih pregleda hrvatskih branitelja iz Domovinskog rata za 2024. godinu, u kojim se uvode dodatne aktivnosti vezane uz rano otkrivanje raka debelog crijeva i raka pluća.

**6. PROVEDBA PROGRAMA PREVENTIVNIH SISTEMATSKIH PREGLEDA U 2024. GODINI**

Program preventivnih sistematskih pregleda hrvatskih branitelja za 2024. godinu usmjeren je što ranijem otkrivanju kardiovaskularnih i drugih kroničnih nezaraznih i onkoloških bolesti u populaciji hrvatskih branitelja.

Tijekom 2024. godine osigurat će se provedba pregleda za hrvatske branitelje koji su u borbenom sektoru u obrani suvereniteta Republike Hrvatske sudjelovali više od 100 dana, dragovoljce Domovinskog rata te hrvatske branitelje u teškoj socioekonomskoj i zdravstvenoj situaciji, ako navedeno pravo ne ostvaruju po drugoj osnovi.

Također, u 2024. godini preventivni sistematski pregledi osigurat će se i osobama koje pružaju usluge njege i pomoći najtežim stradalnicima iz Domovinskog rata, 100%-tnim hrvatskim ratnim vojnim invalidima iz Domovinskog rata I. skupine.

Sukladno rezultatima i preporukama, preventivni sistematski pregledi u 2024. godini obuhvaćat će sljedeće preglede: laboratorijske pretrage (kreatinin, urea, glukoza, ALT, AST, HDL kolesterol, LDL kolesterol, trigliceridi, PSA, tireotropin), EKG srca, RTG pluća u oba smjera, ultrazvuk abdomena, ultrazvuk prostate za muškarce, ultrazvuk dojke/mamografiju, ginekološki pregled za žene, transvaginalnu sonografija (TVS), specijalistički pregled internista, mjerenje tlaka, pulsa, tjelesne težine i visine te psihološko testiranje i psihijatrijsku obradu (prvi pregled) prema indikacijama.

Ministarstvo hrvatskih branitelja i Ministarstvo zdravstva zadužuju se za izradu i sklapanje sporazuma o suradnji na provedbi Programa preventivnih sistematskih pregleda hrvatskih branitelja iz Domovinskog rata za 2024. godinu s općim i županijskim bolnicama, kliničkim bolnicama, kliničkim bolničkim centrima, Hrvatskim zavodom za javno zdravstvo i domovima zdravlja koji imaju kapacitete osigurati opseg zdravstvenih pregleda propisan ovim Programom.

Sporazumima o suradnji sve se zdravstvene ustanove obvezuju osigurati obavljanje preventivnih sistematskih pregleda za određeni broj pripadnika ciljane skupine hrvatskih branitelja i njegovatelja 100%-tnih hrvatskih ratnih vojnih invalida iz Domovinskog rata I. skupine s područja svoje županije, dinamikom koju će odrediti svaka zdravstvena ustanova, sukladno svojim mogućnostima. Opće i županijske bolnice, kliničke bolnice, klinički bolnički centri te domovi zdravlja pojedinih županija zadužuju se za osiguravanje termina preventivnih sistematskih pregleda prema popisima prijavljenih osoba, dostavljenih od strane Ministarstva hrvatskih branitelja u razdoblju od siječnja do prosinca 2024. godine.

Rak pluća i rak debelog crijeva (uz rak prostate) najčešći su novodijagnosticirani karcinomi u populaciji hrvatskih branitelja, ujedno i najčešći uzroci smrti branitelja od zloćudnih bolesti.

S ciljem dodatnog iskoraka u prevenciji pobola i smrti hrvatskih branitelja od raka debelog crijeva, u suradnji s Hrvatskim zavodom za javno zdravstvo definiran je protokol pojačanog uključivanja hrvatskih branitelja u Nacionalni program ranog otkrivanja raka debelog crijeva kroz Program preventivnih sistematskih pregleda hrvatskih branitelja iz Domovinskog rata. Hrvatskim braniteljima koji se u posljednje dvije godine nisu odazvali Nacionalnom programu ranog otkrivanja raka debelog crijeva na sistematskom će se pregledu, u suradnji s koordinatorima u županijskim zavodima za javno zdravstvo uručiti testovi na okultno krvarenje. Cilj je zajedničkom suradnjom Ministarstva hrvatskih branitelja i NZJZ povećati broj osoba koje godišnje obave test na okultno krvarenje te tako utjecati na otkrivanje bolesti u što ranijem stadiju, kada su mogućnosti izlječenja značajno veće.

Osobe s pozitivnim nalazom (utvrđenim prisustvom krvi u stolici) naručit će se na kolonoskopski pregled kako bi se utvrdio uzrok krvarenja u skladu s protokolom Nacionalnog programa ranog otkrivanja raka debelog crijeva.

RTG pluća (i srca) sastavni je dio preventivnog sistematskog pregleda hrvatskih branitelja od 2016. godine. S ciljem iskoraka u učinkovitosti preventivnog sistematskog pregleda u identifikaciji novooboljelih od raka pluća ili predzloćudnih promjena na plućima, kao i drugih patoloških ili suspektnih stanja tijekom provedbe preventivnih sistematskih pregleda hrvatskih branitelja u tri zdravstvene ustanove RTG će se zamijeniti LDCT-om.

U 2024. godini usluga LDCT-a provodit će se u sklopu preventivnog sistematskog pregleda hrvatskih branitelja u Općoj bolnici „Dr. Josip Benčević“ Slavonski Brod, Općoj bolnici Dubrovnik i Općoj bolnica Zadar.

S obzirom na rezultate pregleda i iskustva u provedbi tijekom 2024. godine u planu je u narednom razdoblju uslugu LDCT-a osigurati u što većem broju zdravstvenih ustanova odnosno za što veći broj korisnika u sklopu preventivnih sistematskih pregleda za hrvatske branitelje.

Ministarstvo hrvatskih branitelja će, prema utvrđenoj dinamici pregleda u pojedinim županijama, a sukladno službenim evidencijama, upućivati pisane pozive na pregled hrvatskim braniteljima koji su u 2024. godini određeni kao ciljna skupina. Pozive na preventivni sistematski pregled uputit će i njegovateljima 100%-tnih hrvatskih ratnih vojnih invalida iz Domovinskog rata I. skupine.

Ujedno će putem svojih ustrojstvenih jedinica informirati zainteresirane osobe o provedbi Programa te u suradnji s koordinatorima za hrvatske branitelje u svakoj pojedinoj zdravstvenoj ustanovi definirati i popunjavati termine preventivnih sistematskih pregleda.

Procjenjuje se da će od siječnja do prosinca 2024. godine opće i županijske bolnice, kliničke bolnice, klinički bolnički centri te domovi zdravlja osigurati termine preventivnih sistematskih pregleda za ukupno 15.081 hrvatskog branitelja.

**ROK PROVEDBE:** Od siječnja do prosinca 2024. godine.

**PREDVIĐENA SREDSTVA:** Financijska sredstva su osigurana u Financijskom planu Ministarstva hrvatskih branitelja za 2024. godinu, razdjel 041 Ministarstvo hrvatskih branitelja, na aktivnosti A 754011 „Poboljšanje kvalitete življenja za obitelji HB i HRVI“, na računu 3721 „Naknade građanima i kućanstvima u novcu“ u iznosu od 2.125.600,00 EUR.

Troškovi testova na okultno krvarenje i kolonoskopskih pregleda osoba s pozitivnim nalazima osiguravaju se u okviru Nacionalnog programa ranog otkrivanja raka debelog crijeva.

**7. ANALIZA DOBIVENIH REZULTATA, SURADNJA MINISTARSTVA HRVATSKIH BRANITELJA, MINISTARSTVA ZDRAVSTVA I HRVATSKOG ZAVODA ZA JAVNO ZDRAVSTVO**

**CILJ:** Temeljem dobivenih informacija o zdravstvenom stanju hrvatskih branitelja koji su pristupili preventivnom sistematskom pregledu te pokazatelja zdravstvenog stanja i korištenja zdravstvene zaštite hrvatskih branitelja u suradnji s Hrvatskim zavodom za javno zdravstvo kreiran je panel usluga koje će obuhvaćati preventivni sistematski pregledi hrvatskih branitelja u 2024. godini.

Organizacija preventivnih sistematskih pregleda za populaciju hrvatskih branitelja omogućava definiranje faktora rizika i rizičnog ponašanja u navedenoj populaciji, a otkrivanjem bolesti u što ranijoj fazi pospješuje se mogućnost izlječenja.

Jedan od ciljeva provedbe Programa je i motiviranje hrvatskih branitelja na aktivno sudjelovanje u očuvanju, unaprjeđenju i kontroli vlastitog zdravlja. Za postizanje značajnijih rezultata u smanjenju stope pobola i smrtnosti u nižim dobnim skupinama potrebno je, uz kontinuitet u provedbi mjera, osigurati uključivanje i koordiniranost svih važnih društvenih sektora. U aktivnosti usmjerene promicanju zdravlja braniteljske populacije, uz nadležne ustanove i stručnjake iz područja zdravstva, uključit će se i predstavnici udruga iz Domovinskog rata, radi upoznavanja i motiviranja što većeg broja hrvatskih branitelja o važnosti kontrole nad čimbenicima koji uvjetuju zdravlje te aktivnog sudjelovanja u unapređenju svog zdravlja.

**PROVEDBA:** Zdravstvene ustanove će prilikom provedbe preventivnih sistematskih pregleda od svakog hrvatskog branitelja zatražiti pisanu privolu kojom izražavaju suglasnost da se medicinski nalazi i potrebni podatci, a sukladno propisima iz područja zaštite osobnih podataka, dostave na obradu Hrvatskom zavodu za javno zdravstvo. Hrvatski zavod za javno zdravstvo će temeljem medicinske dokumentacije prikupljene preventivnim sistematskim pregledima izvršiti statističku obradu i analizu podataka, osigurati stvaranje jedinstvene baze podataka o zdravstvenom stanju hrvatskih branitelja, a Ministarstvu hrvatskih branitelja i Ministarstvu zdravstva dostaviti posebno Izvješće o dobivenim rezultatima koje će, između ostalog, sadržavati i razdvojene podatke o morbiditetu hrvatskih branitelja prije dolaska na preventivni sistematski pregled i podatke o bolestima i stanjima utvrđenima tijekom samog pregleda.

Nakon provedene obrade dobivenih rezultata, Hrvatski zavod za javno zdravstvo u Izvješću će navesti i preporuke temeljem kojih će se, u suradnji sa zdravstvenim stručnjacima različitih grana medicine, predlagati daljnje razvijanje programa poboljšanja kvalitete življenja hrvatskih branitelja.

Sporazumima o suradnji na provedbi Programa preventivnih sistematskih pregleda hrvatskih branitelja iz Domovinskog rata za 2024. godinu te Naputkom o postupanju prilikom dostave nalaza Hrvatskom zavodu za javno zdravstvo regulirat će se obveze zdravstvenih ustanova vezane uz strukturiranje i dostavu podataka Hrvatskom zavodu za javno zdravstvo te obveze Hrvatskog zavoda za javno zdravstvo koje se odnose na vođenje evidencija zdravstvenih ustanova, način strukturiranja podataka te rokove dostave izvješća Ministarstvu hrvatskih branitelja i Ministarstvu zdravstva.

**PREDVIĐENA SREDSTVA:** Za kreiranje baze podataka o zdravstvenom stanju hrvatskih branitelja koji su pristupili preventivnom sistematskom pregledu, izradu Izvješća o rezultatima provedenih pregleda te preporuka osigurana su sredstva u Financijskom planu Ministarstva hrvatskih branitelja za 2024. godinu, razdjel 041 Ministarstvo hrvatskih branitelja A754011 „Poboljšanje kvalitete življenja za obitelji HB i HRVI “, račun 3237, „Intelektualne i osobne usluge“, u iznosu od 27.000,00 EUR.

1. **ZAKLJUČAK**

Programom preventivnih sistematskih pregleda hrvatskih branitelja iz Domovinskog rata za 2024. godinu hrvatskim braniteljima iz Domovinskog rata i osobama koje pružaju usluge njege i pomoći najtežim stradalnicima iz Domovinskog rata, 100%-tnim hrvatskim ratnim vojnim invalidima iz Domovinskog rata I. skupine omogućit će se pregledi usmjereni prevenciji kardiovaskularnih i drugih kroničnih nezaraznih i onkoloških bolesti, čime će se izravno utjecati na smanjenje stope pobola i smrtnosti u nižim dobnim skupinama te poboljšanje ukupne kvalitete života.